**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.06.2018, ora 8.00 – 05.06.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 05.06.2018, ora 7.00**

**RÂURI**

Debitele au fost, în general, în creştere, ca urmare a precipitaţiilor căzute în interval şi propagării pe cursurile mijlocii şi inferioare ale râurilor din Maramureş şi Crişana, pe râurile din Banat, vestul Olteniei, în bazinele superioare ale Mureşului, Oltului, Argeşului şi Ialomiţei şi pe râurile din Dobrogea. În bazinele superioare ale râurilor: Vișeu, Iza, Tur, Lăpuș, Someș, Crasna, Barcău, Crișuri, Mureș mijlociu şi inferior, Moldova, Bistriţa şi Trotuş debitele au fost în scădere usoară, iar pe celealte râuri, relativ staţionare.

Din cauza precipitaţiilor sub formă de aversă, cu caracter torenţial şi mai însemnate cantitativ, s-au înregistrat scurgeri importante pe versanţi, torenţi, pâraie, viituri rapide pe râurile mici, cu posibile efecte de inundaţii locale şi creşteri rapide de debite şi niveluri pe unele râuri mici din nord-vestul, centrul şi sud-estul ţării.

Debitele se situează, în general, la valori cuprinse între 30-50% din mediile multianuale lunare, mai mici (sub 30% din normalele lunare) pe râurile din bazinele hidrografice: Crasna, Târnava Mare, pe unii afluenţi ai Oltului superior şi mijlociu, pe unii afluenţi ai Argeşului superior, pe Siret şi unii afluenti ai săi (Suceava, Moldova, Putna, Rm.Sărat, Bârlad) şi pe afluenţii Prutului şi mai mari (60-90% din normalele lunare) în bazinul Jiului şi pe râurile din Dobrogea.

În interval au fost emise şapte **ATENŢIONĂRI HIDROLOGICE** pentru fenomene imediate. Debitele vor fi în general staţionare pe râurile din bazinele hidrografice: Olt inferior, Vedea, Argeş, Ialomiţa, Siret şi Prut. Pe celelalte râuri debitele vor fi în scădere uşoară, exceptând cursurile mijlocii şi inferioare ale râurilor din Banat, cursul mijlociu şi inferior al Jiului, cursurile mijlocii ale Mureşului şi Oltului, unde vor fi în creştere prin propagare şi râurile din Dobrogea, unde vor fi în creştere ca urmare a efectului combinat al precipitaţiior prognozate şi propagării.

Sunt posibile scurgeri importante pe versanţi, pâraie, viituri rapide cu posibile efecte de inundaţii locale şi creşteri rapide de niveluri şi debite pe unele râuri din zonele de deal şi munte, ca urmare a precipitaţiilor prevăzute sub formă de aversă şi caracter torenţial, izolat mai însemnate cantitativ.

**DUNĂRE**

Debitul la intrarea în ţară (secţiunea Baziaş) în intervalul 04.06 – 05.06.2018 a fost staţionar, având valoarea de 4500 m3/s, sub media multianuală a lunii iunie (6400 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi în scădere (4400 m3/s).

În aval de Porţile de Fier debitele vor fi în scădere.

**2.** **Situaţia meteorologică în intervalul 04.06.2018, ora 8.00 – 05.06.2018, ora 6.00**

**ÎN ŢARĂ**

Vremea a fost, în general, instabilă, iar valorile de temperatură s-au situat în jurul normelor pentru începutul lunii iunie în sud-est și în centru și peste mediile climatologice în restul țării. Temporar, în special în a doua parte a zilei, înnorările au fost accentuate, s-au semnalat averse, descărcări electrice și intensificări de scurtă durată ale vântului în toate regiunile, dar mai frecvente și mai intense în cele sudice și centrale, precum și zonele de deal și de munte. Ploile au avut și caracter torențial, iar cantitățile de apă au depășit local 15...20 l/mp și pe spații mai mici 30 l/mp (punctiform înregistrându-se în timp foarte scurt sau prin cumulare în câteva ore peste 40 l/mp -din datele colectate până la ora 06 consemnate pentru județele Teleorman și Constanța). Izolat au fost și căderi de grindină, fiind confirmate cele din județele Vâlcea și Teleorman și zona de munte a județului Gorj, iar stațiile meteo din județul Teleorman au înregistrat vijelii. Temperaturile maxime s-au încadrat între 20 de grade la Miercurea Ciuc și Mahmudia și 33 de grade la Alexandria; la ora 06.00 se înregistrau valori termice între 8 grade la Miercurea Ciuc și 19 grade la Cotnari și Constanța, dar și în deltă, la Sulina, Gura Portiței și Sfântu Gheorghe.

***Observație:*** *începând de ieri, de la ora 06.00, au fost în vigoare 65 mesaje privind fenomene meteo periculoase imediate, 2 avertizări cod portocaliu, câte 1 la SRPV Constanța, respectiv SRPV Cluj și 63 atenționări cod galben (15 emise de SRPV Cluj, 12 de SRPV Timișoara, câte 9 la SRPV Craiova, respectiv CNPM București pentru Muntenia, 7 de SRPV Sibiu, 6 de SRPV Constanța și 5 la SRPV Bacău).*

**LA BUCUREŞTI**

Vremea a fost ușor instabilă, iar valorile de temperatură, în scădere față de ziua anterioară, s-au situat în jurul celor normale în această perioadă din an. Cerul a fost temporar noros și trecător a plouat slab. Vântul a suflat slab până la moderat. Temperatura maximă a fost de 25 de grade la stația meteo Băneasa, 26 de grade la Afumați și 27 de grade la Filaret, iar la ora 06.00 se înregistrau 15 grade în Băneasa și 17 grade la Afumați și Filaret.

**3. Prognoza meteorologică în intervalul 05.06.2018, ora 8.00 – 06.06.2018, ora 8.00**

**ÎN ŢARĂ**

Vremea va fi caldă în toată țara, călduroasă la câmpie, dar instabilitatea atmosferică, deși la cote mai reduse față de zilele anterioare, se va menține. Astfel, în zonele montane și submontane și în partea de sud-sud-est a teritoriului, în a doua parte a zilei, temporar, înnorările vor fi accentuate și local vor fi averse, descărcări electrice și intensificări de scurtă durată ale vântului. Izolat ploile pot avea caracter torențial și vor fi condiții de grindină. În celelalte zone, cerul va fi variabil, iar fenomene de instabilitate atmosferică se vor semnala pe spații mici. Temperaturile maxime se vor încadra între 22 și 32 de grade, iar cele minime între 9 și 19 grade.

**LA BUCUREŞTI**

Vremea va deveni călduroasă, cu o maximă a temperaturii aerului în jurul a 31 de grade. Cerul va fi variabil, favorabil ploii de scurtă durată în a doua parte a zilei. Vântul va sufla slab și moderat. Temperatura minimă va fi de 16...18 grade.

***II. CALITATEA APELOR***

***Administrația Națională Apele Române*** informează despre producerea, la data de 04.06.2018, la ora 12.40, unei poluări accidentale a apei c.a. Nicolina sector afectat pod Ciurea (hm 128)-pod Visani (hm 109), zona municipiului Iași, din cauza unor descarcari de ape uzate fecaloid-menajer in cursul de apa Nicolina prin colectorul de ape pluviale al localitatii Lunca Cetățuii, com. Ciurea.

Au fost prelevate probe de apă, în vederea efectuării analizelor fizico-chimice în Laboratorul Calitatea Apei al A.B.A. Prut-Bârlad Iași, din următoarele secțiuni:

- Sursa de poluare - gura de evacuare ape pluviale pod Ciurea;

- c.a. Nicolina – 50 m amonte de sursa de poluare;

- c.a. Nicolina – 50 m aval de sursa de poluare ;

- c.a. Nicolina – aval 100 m de confluenta c.a. Ezareni cu r. Nicolina.

Un echipaj format din reprezentanți ai ABA Prut-Bârlad, SGA Iași și SC APAVITAL SA Iași s-a deplasat pe teren pentru identificarea evacuărilor de ape menajere în colectorul de ape pluviale cu descărcare în cursul de apă Nicolina, unde s-a constatat că pe sistemul de colectare ape pluviale există un racord Ø 400 mm din rețeaua de canalizare menajeră în cea de pluviale. La ora 16.50, echipa de intervenție a SC APAVITAL SA Iași a blindat racordul rețelei de canalizare ape uzate menajere în rețeaua de ape pluviale; astfel a fost sistată evacuarea de ape uzate menajere în cursul de apă Nicolina.

***Agenţia pentru Protecţia Mediului Harghita*** revine cu informații suplimentare referitor la poluare accidentală înregistrată la data de 31.05.2018, ora 14.30, pe Râul Mureș, intravilan comuna Ciumani, județul Harghita, cu rezultatul analizelor de laborator asupra probelor prelevate, astfel:

|  |  |  |  |  |  |  |
| --- | --- | --- | --- | --- | --- | --- |
| **Indicator de calitate** | **U.M.** | Proba nr.1 apă suprafață r. Mureș amonte 150 m de sursă de poluare | Proba nr.3 apă suprafață r. Mureș aval 250 m de sursă de poluare | **Limite conf. Ord. 161/ 2006 pentru  cl II  de calitate** | Proba nr.2 apă uzată mal drept r. Mureș punct Imhoff Kisseger | **Limite  stabilite prin HG 188/2002**  **(NTPA 001**) |
| *ora recoltării* |  | *15:40* | *15:50* |  | *15:30* |  |
| pH | pH | 6,7 | 6,6 | **6,5-8,5** | 6,9 | **6,5-8,5** |
| Conductivitate | µS/cm | 428 | 451 |  | 993 |  |
| Suspensii | mg/l | 7,2 | 13,2 |  | 90,0 | **60** |
| Reziduu filtrabil la 105 C | mg/l | 326 | 334 | **750** | 764 | **2000** |
| Oxigen dizolvat | mg /l | 9,17 | 8,99 | **min.7,0** | - |  |
| CBO 5 | mg /l O2 | În lucru | În lucru | **5** | În lucru | **25** |
| CCO-Cr | mg /O2 | 10,6 | 12,5 | **25** | 548 | **125** |
| Amoniu | mg/l N | 0,044 | 0,24 | **0,8** | 62 /79,7 mg/l NH4+ | **3** |
| Azotit | mg/l N | 0,012 | 0,015 | **0,03** | 0,02/0,066 mg/l NO2 | **1** |
| Azotat | mg/l N | 0,621 | 0,753 | **3** | 0,45 /1,9 mg/l NO3 | **25** |
| Azot total | mg/l N | < 1,0 | 1,1 | **7** | 67,3 | **15** |
| Fosfați | mg/l P | 0,055 | 0,075 | **0,2** | 6,6 |  |
| Fosfor total | mg/l P | 0,067 | 0,089 | **50** | 7,5 | **2** |
| Extractibile | mg/l | <5,0 | <5,0 | **120** | 30,6 |  |

Conform buletinului de analiza pe proba de apă uzata recoltată în data de 31.05.2018, se constată concentrații care depășesc limitele NTPA 001 la următorii indicatori: suspensii, CCO-Cr, Amoniu, Azot total , Fosfor total.

***Administrația Națională Apele Române*** informează despre semnalarea, la data de 04.06. 2018, orele 18:00, unui delfin eșuat pe plaja Taberei Luminita-Cordon Eforie Nord- Eforie Sud, județul Constanța. A fost informat I.N.C.D.M. „Grigore Antipa”.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

**Garda Forestiera Suceava** informează despre producerea, în intervalul 23-30.05.2018, pe raza OS Moldovita, fenomenului de doborâturi de vânt care a afectat cca 360 ha pădure de amestec, proprietate de stat.

**Garda Forestiera Suceava** informează despre producerea, la 31.05.2018, la ora 15.00, unui incendiu pe raza OS Tg Ocna, DS Bacău, UAT Dofteana, care a afectat 0,5 ha litieră într-un fond forestier de stat. Incendiul a fost stins în aceeași zi, la ora 15.30, prin intervenția a 22 reprezentanți din domeniul silvic, 25 pompieri și 7 cetățeni. Cauza: necunoscută.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE